A4-0330/98

Ψήφισμα σχετικά με την ανακοίνωση της Επιτροπής προς το Συμβούλιο όσον αφορά τη λήξη της Συνθήκης ΕΚΑΧ - Χρηματοοικονομικές δραστηριότητες (COM(97)0506 - C4-0573/97)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς το Συμβούλιο (COM(97)0506 - C4-0573/97),

- έχοντας υπόψη τις διατάξεις της Συνθήκης ΕΚΑΧ και ιδιαίτερα το άρθρο 95,

- έχοντας υπόψη το ψήφισμά του της 15ης Νοεμβρίου 1996 για την ενσωμάτωση των δραστηριοτήτων ΕΚΑΧ στον προϋπολογισμό της Ένωσης ((ΕΕ C 362 της 2.12.1996, σελ. 327.)),

- έχοντας υπόψη το ψήφισμα 9428/98 του Συμβουλίου της 10ης Ιουλίου 1998 σχετικά με τη λήξη της Συνθήκης Ίδρυσης της Ευρωπαϊκής Κοινότητας Άνθρακα και Χάλυβα,

- έχοντας υπόψη το ψήφισμα της Συμβουλευτικής Επιτροπής ΕΚΑΧ της 2ας Απριλίου 1998 σχετικά με την ενίσχυση της ενσωμάτωσης του άνθρακα και του χάλυβα στο 5ο κοινοτικό πρόγραμμα-πλαίσιο έρευνας και τεχνολογικής ανάπτυξης (1998-2002),

- έχοντας υπόψη την έκθεση της Επιτροπής Προϋπολογισμών και τις γνωμοδοτήσεις της Οικονομικής, Νομισματικής και Βιομηχανικής Πολιτικής, της Επιτροπής Έρευνας, Τεχνολογικής Ανάπτυξης και Ενέργειας και της Επιτροπής Ελέγχου του προϋπολογισμού (A4-0330/98),

Α. έχοντας υπόψη ότι δυνάμει της ανακοίνωσης της Επιτροπής προς το Συμβούλιο και το Κοινοβούλιο σχετικά με το μέλλον της Συνθήκης ΕΚΑΧ (SEC(91)0407) στις συνόδους του Συμβουλίου Βιομηχανίας της 29ης Απριλίου 1991 και 24ης Νοεμβρίου 1992, αποφασίστηκε ότι η Συνθήκη ΕΚΑΧ θα λήξει στις 23 Ιουλίου 2002,

Β. έχοντας υπόψη ότι οι δραστηριότητες που αναπτύχθηκαν στο πλαίσιο της Συνθήκης ΕΚΑΧ και χρηματοδοτήθηκαν από ένα έσοδο φορολογικού χαρακτήρα επέτρεψαν την εφαρμογή τομεακών πολιτικών που πέτυχαν υψηλό βαθμό ενσωμάτωσης,

Γ. έχοντας υπόψη ότι οι οικονομικές και κοινωνικές ενισχύσεις που χρηματοδοτήθηκαν από την ΕΚΑΧ επέτρεψαν να ξεπεραστούν οι μεγάλες κρίσεις που σημειώθηκαν στους τομείς του άνθρακα και του χάλυβα κατά τις τελευταίες δεκαετίες,

Δ. έχοντας υπόψη ότι η αναδιάρθρωση των βιομηχανιών άνθρακα και χάλυβα δεν ολοκληρώθηκε και ότι οι τομείς αυτοί εξακολουθούν να έχουν απώλειες θέσεων εργασίας,

Ε. έχοντας ως εκ τούτου υπόψη ότι οι παρεμβάσεις του προϋπολογισμού ΕΚΑΧ στις περιοχές που επλήγησαν από τις αναδιαρθρώσεις αυτές εξακολουθούν να είναι αναγκαίες,

ΣΤ. έχοντας υπόψη ότι παράλληλα με τις ενισχύσεις για αναπροσαρμογή και μεταστροφή που χορηγήθηκαν βάσει του άρθρου 56 της Συνθήκης, το άρθρο 55 επέτρεψε την ανάπτυξη μιας ενίσχυσης για την έρευνα που αποδείχθηκε ιδιαίτερα αποτελεσματική και επιτυχής,

Ζ. έχοντας υπόψη ότι η σταδιακή κατάργηση της ΕΚΑΧ είναι πλέον επιχειρησιακή χωρίς την αρωγή νέων πόρων και ότι οι τρέχουσες δραστηριότητες χρηματοδοτούνται μόνο με βάση τις προβλέψεις,

1. υπενθυμίζει ότι το Κοινοβούλιο ήταν το πρώτο που ασχολήθηκε με τις πτυχές της σταδιακής ενσωμάτωσης στο προαναφερθέν ψήφισμά του της 15ης Νοεμβρίου 1996 στο οποίο ανταποκρίθηκαν αρχικώς η Επιτροπή και κατόπιν το Συμβούλιο[semigr ]

2. θεωρεί αποδεκτό το σενάριο σύμφωνα με το οποίο τα περιουσιακά στοιχεία της ΕΚΑΧ (ενεργητικό και παθητικό) και η διαχείρισή τους θα μπορούσαν να παραχωρηθούν στις υπόλοιπες κοινότητες[semigr ]

3. εγκρίνει τους προσανατολισμούς της Επιτροπής όσον αφορά τον καταλογισμό του συνόλου των στοιχείων ενεργητικού στο γενικό προϋπολογισμό της Ένωσης ως καταλογισθέν έσοδο[semigr ]

4. εκτιμά ως εκ τούτου ότι η διαβούλευση του Κοινοβουλίου ως σκέλους της αρμόδιας επί του προϋπολογισμού αρχής και η σύμφωνη γνώμη του είναι αναγκαίες στον ίδιο βαθμό με τις αντίστοιχες του Συμβουλίου[semigr ]

5. τονίζει εκ νέου τη θέση του που διατυπώθηκε στην παράγραφο 33 του προαναφερθέντος ψηφίσματός του της 15ης Νοεμβρίου 1996 σύμφωνα με την οποία οι προβλέψεις και τα αποθεματικά που συσσωρεύθηκαν από την ΕΚΑΧ, το ύψος των οποίων η Επιτροπή μπόρεσε επιτέλους να εκτιμήσει στην ανακοίνωσή της, θα αποτελέσουν το κεφάλαιο του μελλοντικού ευρωπαϊκού ιδρύματος/υπηρεσίας άνθρακα και χάλυβα[semigr ]

6. συνιστά να καταβληθούν οι τόκοι κεφαλαίου των υπό εκκαθάριση περιουσιακών στοιχείων της ΕΚΑΧ στο γενικό προϋπολογισμό ως ετήσιο προκαταλογισμένο έσοδο σε προγράμματα έρευνας στους τομείς του άνθρακα και του χάλυβα, κατ' αναλογία ένα τρίτο προς δύο τρίτα[semigr ]

7. θεωρεί ως εκ τούτου ότι το Κοινοβούλιο και το Συμβούλιο θα μπορούν να αποφασίζουν τους προσανατολισμούς των πολυετών προγραμμάτων σύμφωνα με μια διαδικασία ad hoc που θα προσδιοριστεί όταν οι υπόλοιπες κοινότητες δεχθούν τα περιουσιακά στοιχεία της ΕΚΑΧ[semigr ]

8. ζητεί από την Επιτροπή να υποβάλει συγκεκριμένες προτάσεις για τη δομή του ιδρύματος/υπηρεσίας όσον αφορά το νομικό του πλαίσιο, τη σύνθεση και τη λειτουργία του[semigr ]

9. πιστεύει ότι επιβάλλεται περισσότερο προπαρασκευαστικό έργο πριν από την υποβολή δήλωσης αποστολής, εντολής, οργανωτικής δομής και προγράμματος δράσης στο Κοινοβούλιο και επαναλαμβάνει τη δέσμευσή της να ασχοληθεί εκ του σύνεγγυς με τον έλεγχο του νέου Ιδρύματος/Γραφείου που θα διαδεχθεί την ΕΚΑΧ[semigr ]

10. εκφράζει τη λύπη του γιατί το Συμβούλιο ετοιμάζεται να απορρίψει τη σύμφωνη γνώμη του για τη μεταφορά των 60 εκατ. Ευρώ που προτείνει η Επιτροπή στο γενικό προϋπολογισμό, προκειμένου να δοθεί κάποια θετική ένδειξη κατά την πρώτη φάση της σταδιακής ενσωμάτωσης και να εγγραφούν στον προϋπολογισμό πλεονασματικές προβλέψεις για μια δαπάνη ανταποκρινόμενη στους στόχους της Συνθήκης ΕΚΑΧ[semigr ]

Πτυχές που συνδέονται με την οικονομική και βιομηχανική πολιτική

11. χαιρετίζει την Ανακοίνωση της Επιτροπής σχετικά με τη λήξη των χρηματοοικονομικών δραστηριοτήτων της ΕΚΑΧ, με την οποία υποβάλλονται προτάσεις σχετικά με τη μελλοντική χρησιμοποίηση των περιουσιακών στοιχείων της ΕΚΑΧ[semigr ]

12. θεωρεί υποδειγματικό το πρότυπο της προωθήσεως της έρευνας της ΕΚΑΧ όσον αφορά την αποτελεσματικότητά του, την εγγύτητα στη βιομηχανία και τη δημιουργία ενός δικτύου ερευνητών[semigr ]

13. θεωρεί ότι η δημιουργία ενός ανεξάρτητου ιδρύματος θα αποτελούσε μια καλή λύση, θεωρεί ωστόσο ότι μια τέτοια μορφή προωθήσεως της έρευνας δεν είναι επί του παρόντος πολιτικά εφικτή[semigr ]

14. τάσσεται υπέρ του να μεταβιβασθούν τα περιουσιακά στοιχεία της ΕΚΑΧ μετά το έτος 2002 στις άλλες Κοινότητες[semigr ]

15. εκφράζει την ικανοποίησή του για την ιδέα να αναλάβει η Επιτροπή τη διαχείριση των κονδυλίων, εφόσον η τελευταία κατορθώνει να επιτυγχάνει τα βέλτιστα έσοδα από τόκους με τη βέλτιστη ασφάλεια για τα περιουσιακά στοιχεία[semigr ]

16. συμφωνεί με την πρόταση να χρησιμοποιηθούν όλα τα έσοδα από τους τόκους από τα περιουσιακά στοιχεία της ΕΚΑΧ για την προώθηση της έρευνας στους τομείς του άνθρακα και χάλυβα[semigr ]

17. θεωρεί απαραίτητο η δημιουργία ενός Ταμείου Έρευνας να μην περιορίζει την ισότιμη πρόσβαση της βιομηχανίας άνθρακα και χάλυβα στα γενικά ερευνητικά κονδύλια της ΕΕ[semigr ]

18. τάσσεται κατά βάση υπέρ της αόριστης διάρκειας του Ταμείου Έρευνας, ζητεί ωστόσο μια κατάλληλη περιοδική αποτίμηση με τον ίδιο ρυθμό που ισχύει για τα γενικά ερευνητικά προγράμματα πλαίσιο της ΕΕ[semigr ]

19. θεωρεί ότι η διαχείριση της βοήθειας αυτής θα έπρεπε να διατηρήσει τις πτυχές της προώθησης της έρευνας ΕΚΑΧ που επέδειξαν την αποτελεσματικότητά τους και να περιλάβει επίσης το διάλογο με τους κοινωνικούς εταίρους[semigr ]

20. χαιρετίζει την απόφαση του Ευρωπαϊκού Συμβουλίου του Άμστερνταμ, σύμφωνα με την οποία το Ταμείο Έρευνας θα υποστηρίξει και τους τομείς που συνδέονται με τη βιομηχανία άνθρακα και χάλυβα, δεδομένου ότι η έρευνα των παραγωγών και των καταναλωτών πρώτων υλών θα διαδραματίσει στο μέλλον εξαιρετικό ρόλο[semigr ]

21. πιστεύει ότι η πρόταση της Επιτροπής, σύμφωνα με την οποία θα πρέπει να τύχει υποστηρίξεως π.χ. και η έρευνα στον τομέα της «βιομάζας», είναι ατυχής, δεδομένου ότι ο τομέας αυτός δεν συναρτάται άμεσα με τον τομέα του άνθρακα[semigr ]

22. φρονεί ότι οι δυνατότητες αναπτύξεως νέων πρώτων υλών χάλυβα δεν έχουν εξαντληθεί και εκφράζει την επιθυμία να καταβληθούν ιδίως στον εν λόγω τομέα μεγάλες ερευνητικές προσπάθειες[semigr ]

23. αναμένει ότι παραλλήλως με την τεχνολογική έρευνα θα δοθεί στο μέλλον και κατάλληλη σημασία στην διεξαγόμενη έως τώρα κοινωνική έρευνα[semigr ]

24. εκφράζει την επιθυμία να πραγματοποιηθεί η κατανομή των ερευνητικών κονδυλίων ήδη κατά τα πρώτα χρόνια με βάση τη συμβολή των επί μέρους τομέων στο σύνολο των εισφορών[semigr ]

25. πιστεύει ότι θα πρέπει να είναι δυνατή η συμμετοχή των νέων κρατών μελών στο εν λόγω Ταμείο Έρευνας, εφόσον αυτά καταβάλουν μια εύλογη οικονομική εισφορά στο Ταμείο, ούτως ώστε να καθίσταται κατ' αυτόν τον τρόπο δυνατή η μεταφορά τεχνογνωσίας[semigr ]

26. καλεί την Ευρωπαϊκή Επιτροπή να υποβάλει μια ανακοίνωση όσον αφορά τις μη χρηματοδοτικές πτυχές της Συνθήκης ΕΚΑΧ, και ιδίως όσον αφορά τα κοινωνικά θέματα, το θεσμικό πλαίσιο του ανταγωνισμού και το στατιστικό σύστημα[semigr ]

Πτυχές που συνδέονται με την ενέργεια και την έρευνα

27. δηλώνει ότι, ως αποτέλεσμα του εξαιρετικού ερευνητικού έργου, η βιομηχανία άνθρακα και χάλυβα της ΕΕ διαθέτει ανταγωνιστικό πλεονέκτημα στις παγκόσμιες αγορές[semigr ] πιστεύει ότι αυτό το πλεονέκτημα και επίσης η εντατική έρευνα της βιομηχανίας μας στον τομέα του άνθρακα και του χάλυβα πρέπει να διατηρηθεί και να τονωθεί με όλα τα μέσα που έχει στη διάθεσή της η Κοινότητα[semigr ]

28. εκφράζει την πεποίθηση ότι ως αποτέλεσμα της διεύρυνσης της ΕΕ με την προσχώρηση χωρών της Κεντρικής και Ανατολικής Ευρώπης θα αυξηθεί αισθητά η σπουδαιότητα των τομέων του άνθρακα και του χάλυβα[semigr ] λαμβάνοντας υπόψη τις χώρες με τις οποίες έχουν αρχίσει διαπραγματεύσεις, η παραγωγή άνθρακα της διευρυμένης ΕΕ θα διπλασιαστεί, ενώ, παράλληλα, θα σημειωθεί σημαντική αύξηση της παραγωγής χάλυβα[semigr ] κατά συνέπεια, με ιδιαίτερες ερευνητικές προσπάθειες θα αυξηθούν σε μεγάλο βαθμό οι δυνατότητες των προγραμμάτων εκσυγχρονισμού και αναδιάρθρωσης που εφαρμόζονται στις χώρες αυτές[semigr ]

29. προτρέπει την Επιτροπή και το Συμβούλιο να λάβουν όλα τα δυνατά μέτρα για την διατήρηση και την αξιοποίηση της συσσωρευθείσας, επί σειρά ετών, εσωτερικής και εξωτερικής γνώσης και εμπειρίας στο θέμα της διαχείρισης και οργάνωσης των ερευνητικών προγραμμάτων ΕΚΑΧ[semigr ]

30. καλεί την Επιτροπή να εξετάσει σε ποιο βαθμό θα είναι δυνατόν να αναληφθούν στο μέλλον τα ερευνητικά καθήκοντα της ΕΚΑΧ υπό μορφήν ξεχωριστής μονάδας για την έρευνα στον τομέα του άνθρακα και του χάλυβα και να μπορεί η μονάδα αυτή, λόγω έλλειψης ξεχωριστής γραμματείας, να χρησιμοποιεί τις υποδομές του Κοινού Κέντρου Ερευνών[semigr ]

31. προτείνει να συμπεριληφθεί στα μελλοντικά τομεακά ερευνητικά προγράμματα, τα οποία θα χρηματοδοτηθούν όπως προτείνεται στην ανακοίνωση, η έρευνα για την επί τόπου αεριοποίηση του άνθρακα, καθώς και μηχανισμοί παρακολούθησης πρώην ορυχείων[semigr ]

32. επισημαίνει ότι η ευρωπαϊκή βιομηχανία άνθρακα και χάλυβα έχει αποκτήσει σημαντικό ανταγωνιστικό πλεονέκτημα μέσω της αποτελεσματικής και υποδειγματικής χρήσης των ερευνητικών κεφαλαίων της ΕΚΑΧ: τούτο επέτρεψε π.χ. να αποτραπεί η δυνατότητα ίδρυσης εγκαταστάσεων για προηγούμενη αποφωσφοροποίηση του ακατέργαστου σιδήρου μόνο υπό ιαπωνικό έλεγχο, με αποτέλεσμα να εξοικονομηθούν τουλάχιστον 46 εκατ. Ευρώ υπέρ της ευρωπαϊκής βιομηχανίας άνθρακα και χάλυβα[semigr ]

33. προτείνει, το θέμα των δικαιωμάτων πνευματικής ιδιοκτησίας και της διάδοσης των αποτελεσμάτων στις μικρομεσαίες επιχειρήσεις να αποτελεί επίσης στοιχείο των τομεακών ερευνητικών προγραμμάτων[semigr ]

34. τονίζει τη σημασία της ολοκλήρωσης της σταδιακής ενσωμάτωσης στο πέμπτο πρόγραμμα πλαίσιο ερευνητικών δραστηριοτήτων αξίας περίπου 80 εκατ. Ευρώ ετησίως (σε σημερινές τιμές) που παρουσιάζουν ενδιαφέρον για την βιομηχανία άνθρακα και χάλυβα (παραγωγοί, χρήστες και εργαζόμενοι)[semigr ]

35. προτείνει, στο πλαίσιο της βασικής δράσης του πέμπτου προγράμματος πλαισίου που αφορά την προμήθεια οικονομικής και αποτελεσματικής ενέργειας για μια ανταγωνιστική Ευρώπη, η βελτιωμένη ανίχνευση, εξόρυξη και αποτελεσματική παραγωγή ενέργειας να μην περιορισθεί στους υδρογονάνθρακες όπως προβλέπεται στην κοινή θέση του Συμβουλίου, αλλά να συμπεριλάβει όλα τα στερεά καύσιμα[semigr ] την ίδια άποψη συμμερίζεται και η Συμβουλευτική Επιτροπή ΕΚΑΧ[semigr ]

36. καλεί την Επιτροπή, λαμβάνοντας υπόψη τη σπουδαιότητα της βιομηχανίας άνθρακα και χάλυβα σε ορισμένα υποψήφια προς ένταξη κράτη, να υποβάλει προτάσεις σχετικά με τις δυνατότητες συμμετοχής των κρατών αυτών στη συνεχιζόμενη έρευνα στον τομέα του άνθρακα και του χάλυβα και ως προς κατάλληλες προϋποθέσεις συνεισφοράς τους σε περίπτωση που θα προσχωρήσουν στην Ένωση μετά την εκπνοή της ισχύος της Συνθήκης ΕΚΑΧ[semigr ]

37. πιστεύει ότι η κατανομή των ερευνητικών πόρων θα πρέπει να είναι ανάλογη προς τις χρηματοδοτικές συνεισφορές των βιομηχανιών[semigr ]

38. αναθέτει στον Πρόεδρό του να διαβιβάσει το παρόν ψήφισμα στην Επιτροπή και το Συμβούλιο.